S-769/2012

Mál þetta, sem dómtekið var miðvikudaginn 28. nóvember 2012, er höfðað með ákæru, útgefinni af lögreglustjóranum á höfuðborgarsvæðinu 23. október 2012, á hendur M-kk-þgf G-kk-þgf, kt. 000000-0000, Rauðarárstíg 13, Reykjavík, fyrir fíkniefnalagabrot með því að hafa, þriðjudaginn 24. apríl 2012, að Rauðarárstíg 13 í Reykjavík, haft í vörslum sínum 32 kannabisplöntur, 417,20 g af maríjúana og 5 g af kannabislaufum, og hafa um nokkurt skeið fram til þess dags ræktað greindar plöntur.

Telst þetta varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 32 kannabisplöntum, 5 g af kannabislaufum og 417,20 g af maríjúana, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Jafnframt er krafist upptöku á 4 gróðurhúsalömpum, loftsíu, 2 loftblásurum, 2 straumbreytum og rakamæli, með vísan til 7. mgr. 5. gr. sömu laga, en þessir munir voru notaðir til framleiðslu kannabisplantnanna.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í apríl 1982 og á hann sér nokkurn sakaferil. Á árunum 2005 til 2007 var hann fimm sinnum sektaður fyrir umferðar-, fíkniefna- og vopnalagabrot og auk þess dæmdur í skilorðsbundið fangelsi fyrir líkamsárás. Hann var sektaður og sviptur ökurétti í 4 mánuði 10. september 2010 fyrir akstur undir áhrifum fíkniefna og 18. nóvember sama ár var hann sektaður og sviptur ökurétti í 2 ár fyrir sams konar brot. Hann var dæmdur í 90 daga fangelsi, skilorðsbundið í 2 ár, 21. febrúar 2011 fyrir áfengis- og fíkniefnalagabrot. Loks var ákærði 6. september 2012 dæmdur í 4 mánaða fangelsi og sviptur ökurétti í 4 mánuði fyrir að aka, sviptur ökurétti og undir áhrifum áfengis og fíkniefna, en skilorðsdómurinn frá 21. febrúar 2011 var þá dæmdur upp. Refsing ákærða verður ákveðin sem hegningarauki, sbr. 78. gr. almennra hegningarlaga. Þykir refsing ákærða hæfilega ákveðin fangelsi í 30 daga.

Upptæk eru dæmd 32 kannabisplöntur, 5 g af kannabislaufum, 417,20 g af maríjúana, 4 gróðurhúsalampar, loftsía, 2 loftblásarar, 2 straumbreytar og rakamælir, samkvæmt lagaákvæðum sem í ákæru greinir.

Ákærði greiði málsvarnarþóknun skipaðs verjanda síns, G-kk-ef B. Ó-kk-ef hrl., vegna vinnu á rannsóknarstigi málsins og við meðferð þess fyrir dómi, 112.950 krónur að meðtöldum virðisaukaskatti. Ákærði greiði 277.997 krónur í annan sakarkostnað.

Af hálfu ákæruvaldsins flutti málið E-kk-nf L-kk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

D ó m s o r ð :

Ákærði, M-kk-nf G-kk-nf, sæti fangelsi í 30 daga.

Upptæk eru dæmd 32 kannabisplöntur, 5 g af kannabislaufum, 417,20 g af maríjúana, 4 gróðurhúsalampar, loftsía, 2 loftblásarar, 2 straumbreytar og rakamælir.

Ákærði greiði málsvarnarþóknun skipaðs verjanda síns, G-kk-ef B. Ó-kk-ef hrl., 112.950 krónur og 277.997 krónur í annan sakarkostnað.

R-kvk-nf H-kvk-nf